CELEX: 32019D0682
Language: lt
Date: 1554768000000
Title: 2019 m. balandžio 9 d. Tarybos sprendimas (ES) 2019/682, kuriuo valstybės narės įgaliojamos Europos Sąjungos interesų labui pasirašyti Protokolą, kuriuo iš dalies keičiama Europos Tarybos konvencija dėl asmenų apsaugos ryšium su asmens duomenų automatizuotu tvarkymu

2.5.2019   
               
               
                  LT
               
               
                  Europos Sąjungos oficialusis leidinys
               
               
                  L 115/7
               
            
         TARYBOS SPRENDIMAS (ES) 2019/682
         2019 m. balandžio 9 d.
         kuriuo valstybės narės įgaliojamos Europos Sąjungos interesų labui pasirašyti Protokolą, kuriuo iš dalies keičiama Europos Tarybos konvencija dėl asmenų apsaugos ryšium su asmens duomenų automatizuotu tvarkymu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 16 straipsnį kartu su 218 straipsnio 6 dalies a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą,
         kadangi:
         
                     (1)
                  
                  
                     2013 m. birželio 6 d. Taryba įgaliojo Komisiją Sąjungos vardu dalyvauti derybose dėl Europos Tarybos konvencijos dėl asmenų apsaugos ryšium su asmens duomenų automatizuotu tvarkymu (ETS Nr. 108) (toliau – 108-oji konvencija) modernizavimo bei Sąjungos prisijungimo prie iš dalies keičiamos 108-osios konvencijos sąlygų ir tvarkos;
                  
               
                     (2)
                  
                  
                     2018 m. gegužės 18 d. Europos Tarybos Ministrų Komitetas patvirtino protokolą, iš dalies keičiantį 108-ąją konvenciją (toliau – iš dalies keičiantis protokolas);
                  
               
                     (3)
                  
                  
                     iš dalies keičiančiu protokolu siekiama išplėsti 108-ąja konvencija suteikiamos duomenų apsaugos apimtį, sustiprinti ir padidinti jos veiksmingumą;
                  
               
                     (4)
                  
                  
                     iš dalies keičiamos 108-osios konvencijos nuostatos apima tiek į Sąjungos teisės taikymo sritį patenkančią, tiek ir nepatenkančią veiklą, pavyzdžiui, nacionalinį saugumą ir gynybą;
                  
               
                     (5)
                  
                  
                     iš dalies keičiamos 108-osios konvencijos nuostatos tiek, kiek jos yra taikytinos asmens duomenų tvarkymui, vykdant į Sąjungos teisės taikymo sritį patenkančią veiklą, gali daryti poveikį bendroms taisyklėms arba pakeisti jų taikymo sritį Sutarties 3 straipsnio 2 dalies prasme, nes tos nuostatos grindžiamos tokiais pačiais principais kaip tie, kurie nustatyti Europos Parlamento ir Tarybos reglamente (ES) 2016/679 (1) ir direktyvoje (ES) 2016/680 (2);
                  
               
                     (6)
                  
                  
                     atsižvelgiant į tai, kad iš dalies keičiamoje 108-ojoje konvencijoje bus įtvirtintos apsaugos priemonės, grindžiamos tokiais pačiais principais kaip tie, kurie nustatyti Reglamente (ES) 2016/679 ir Direktyvoje (ES) 2016/680, jos įsigaliojimas prisidės prie Sąjungos duomenų apsaugos standartų skatinimo pasauliniu lygiu, sudarys palankesnes sąlygas duomenų srautams tarp Sąjungos ir Sąjungai nepriklausančių 108-osios konvencijos šalių, užtikrins valstybių narių tarptautinių įsipareigojimų pagal 108-ąją konvenciją laikymąsi ir sudarys sąlygas Sąjungai ateityje prisijungti prie 108-osios konvencijos;
                  
               
                     (7)
                  
                  
                     Sąjunga negali pasirašyti ar ratifikuoti iš dalies keičiančio protokolo, nes tik valstybės gali būti 108-osios konvencijos šalimis;
                  
               
                     (8)
                  
                  
                     todėl valstybės narės, veikdamos bendrai Sąjungos interesų labui, turėtų būti įgaliotos pasirašyti iš dalies keičiantį protokolą tokia apimtimi, kiek jo nuostatos patenka į Sąjungos išimtinės kompetencijos sritį,
                  
               PRIĖMĖ ŠĮ SPRENDIMĄ:
         
            1 straipsnis
            Valstybės narės įgaliojamos Sąjungos interesų labui pasirašyti Protokolą, kuriuo iš dalies keičiama Europos Tarybos konvencija dėl asmenų apsaugos ryšium su asmens duomenų automatizuotu tvarkymu (ETS Nr. 108), tokia apimtimi, kiek jo nuostatos patenka į Sąjungos išimtinės kompetencijos sritį.
         
         
            2 straipsnis
            Šis sprendimas įsigalioja jo priėmimo dieną.
         
         
            3 straipsnis
            Šis sprendimas skirtas valstybėms narėms.
         
         
            Priimta Liuksemburge 2019 m. balandžio 9 d.
            
               
                  Tarybos vardu
               
               
                  Pirmininkas
               
               G. CIAMBA
            
         
         
            (1)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (2)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuriuo panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).